《乳洞》
清代·查礼

临源城西南，山阜连峉峉。十里村坞幽，所历如有获。

乳洞最称奇，理我双蜡屐，步近玉溪桥，耳根泻漰湱。

洞门敞而圆，钟乳垂累百。左右两径通，中抱一泓碧。

泓水生巨潭，潭光射千尺。冬夏不涸流，绿净浮鲜鲫。

二桥接方坛，坛平堪布席。濯足俯清泉，恐扰蛟龙宅。

凭眺豁双眸，浩荡拓胸膈。万象皆澄空，身若与凡隔。

洞尾石成田，仙迹开阡陌。惟当种石芝，灌之以石液。

岩口多摩崖，年深苔藓积。我固好事者，古人亦同癖。

岁月易云迁，对景悲过客。搜剔石湖句，徘徊感今昔。

出洞复入洞，磴道陡且窄。云气冷逼人，滃郁沾衣白。

最高洞腹广，阳崖当户坼。披榛拾级登，烟霞栖乱石。

山下藏花宫，森森围翠柏。绀壁沿深涧，轩窗倍静僻。

暝色澹遥岑，鸟归送日夕。秋风振疏林，落叶声策策。

作者简介：查礼（1716—1783）原名为礼，又名学礼，字恂叔，号俭堂，一号榕巢，又号铁桥，顺天宛平人，清朝大臣。少劬学。乾隆元年，应博学鸿词科，报罢。入赀授户部主事，拣发广西，补庆远同知。举卓异，上命督抚举堪任知府者。巡抚定长、李锡秦先后以礼荐。十八年，擢太平知府，母忧去。服阕，补四川宁远。